BG Официален вестник на Европейския съюз C 8/25

Публикация съгласно член 6 от Директива 2001/24/ЕО на Европейския парламент и на Съвета относно оздравяването и ликвидацията на кредитни институции

2010/C 8/08

„NORTHERN ROCK PLC TRANSFER ORDER 2009“

На 8 декември 2009 г. Министерството на финансите и икономиката на Обединеното кралство издаде „Northern Rock plc Transfer Order 2009“ (Заповед за трансформиране на „Northern Rock plc“ от 2009 г., наричана по-долу „Заповедта“), с която се постановяват определени мерки за реорганизация, които ще бъдат приложени във връзка с реструктурирането на дружеството „Northern Rock plc“ (притежавано изцяло от Министерство на финансите и икономиката).

Членове 2, 6, 7 и 8 от Заповедта, както и таблица 2 към нея влязоха в сила на 8 декември 2009 г. С членове 6 и 7 се гарантира, че трети лица няма да придобият или получат нови права, лихви, задължения или пасиви вследствие на Заповедта или на свързано с нея действие или бездействие.

Останалите разпоредби на Заповедта влизат в сила на 1 януари 2010 г., като те са свързани със или привеждат в действие мерките за реструктуриране на „Northern Rock plc“.

Към реструктурирането спада прехвърлянето на части от дейността на „Northern Rock plc“, в т.ч. депозити на граждани, определени депозити на фирми и дял от неутежнените ипотечни кредити (тук спадат всички дейности на ирландския клон на „Northern Rock plc“ — регистриран под номер 904328 от Агенцията по вписванията на Ирландия), към ново дружество, което е притежавано изцяло от Министерство на финансите и икономиката и ще бъде обект на регулации от страна на Органа за финансови услуги (орган, създаден да регулира сектора на финансовите услуги в Обединеното кралство). Останалата част от ипотечните кредити на „Northern Rock plc“, споразуменията, свързани с извършваната секюритизация в дружеството със специална инвестиционна цел „Granite“ и с програмата за облигации с покритие, държавният заем и другите получени заеми, деривати и определени депозити на фирми (държани съгласно програмите за финансиране на фирмите) ще останат в съществуващото дружество.

След приключване на прехвърлянето се планира съществуващото дружество да бъде преименувано на „Northern Rock (Asset Management) plc“, а новото дружество да бъде наречено „Northern Rock plc“. Правителството на Обединеното кралство ще управлява двете дружества в условия на равнопоставеност и при спазване на пазарните принципи.

Заповедта бе издадена при упражняване на правомощията, предоставени по силата на раздели 8 и 12 и таблица 2 от Закона за банките (специални разпоредби) от 2008 г. За повече информация виж: http://www.hm-treasury.gov.uk

Лицата, засегнати от решението на Министерството на финансите и икономиката за издаване на Заповедта, могат своевременно, но не по-късно от три месеца след 8 декември 2009 г., да сезират „Administrative Court at the Royal Courts of Justice“ (Административния съд при Кралската съдебна палата), Лондон, WC2A 2LL, UNITED KINGDOM чрез молба за обжалване на решението посредством съдебно преразглеждане. Информацията относно срока (включително обстоятелствата, при които той може да бъде удължен) и процедурата за сезиране са посочени в „Civil Procedure Rule 54“ (Правило за гражданско производство 54), намиращо се на: http://www.justice.gov.uk